khistorydata/jeongjo-sjw-relations huggingface dataset:
정조 7년
癸卯七月二十四日未時。上御誠正閣。同副承旨入侍時。同副承旨徐龍輔。假注書徐瀅修。記事官李崑秀尹行任。以次進伏訖。上命抄啓試官入侍。賤臣承命出。與試官鄭志儉偕入進伏。上命考比較試券訖。上曰。沈有鎭何不入來。龍輔曰。聞有實恙云矣。上命龍輔。書傳敎曰。左副承旨。聞其病勢。勢難肅命云。許遞。前望單子入之。仍命退。諸臣以次退出。
정조 7년
癸卯七月二十四日酉時。上御誠正閣。坐直承旨入侍時。行右承旨朴祐源。假注書金孝建。記事官李崑秀尹行任。以次進伏訖。上曰。政院軍士房古事冊子持入。賤臣承命。持冊子還入。上命退。承史以次退出。
정조 7년
行都承旨沈豐之坐。行左承旨朴祐源坐。右承旨李在學坐直。左副承旨李邦榮坐。右副承旨趙尙鎭坐直。同副承旨徐龍輔內閣進。注書二員未差。假注書徐瀅修仕金孝建仕直。事變假注書金良倜仕。
정조 7년
李邦榮。以弘文館言啓曰。本館上番。連日闕直。事甚未安。今日政。新除授玉堂。待下批。仍卽牌招入直。何如。傳曰。允。
정조 7년
沈豐之。以吏曹言啓曰。掌試都事。例以侍從差出矣。洪忠都事尹孝寬。慶尙都事鄭𣲚。全羅都事白師坤。黃海都事文躍淵。原春都事金宅洙。咸鏡都事李之英。平安都事閔孝克。俱未經侍從。依例改差。何如。傳曰。允。
정조 7년
有政。吏批。判書徐浩修進。參判李敬養進。參議黃昇源進。行都承旨沈豐之進。以洪文泳爲校理。李太亨爲副校理。林濟遠爲修撰。權中憲爲兵曹佐郞。洪明浩爲禮曹參議。宋俊載爲佐郞。張至顯爲佐郞。李魯春爲慶尙京試官。李太亨爲洪忠京試官。李錫夏爲全羅京試官。李集斗爲平安京試官。兪彦脩爲洪忠都事。李正薰爲慶尙都事。李顯默爲全羅都事。孟至大爲黃海都事。李延伋爲原春都事。任希遠爲咸鏡都事。金孝眞爲平安都事。崔廷說高景漢李嗣萬爲假引儀。
정조 7년
兵批。判書李𡊠進。參判柳義養病。參議李亨元病。參知鄭存中入直。右承旨李在學進。以李昌運爲訓鍊都正。金處漢爲忠翊將。李邦運爲訓鍊主簿。徐美修爲文兼。副司直趙興鎭金光默姜彝正。副司正李尙岳單付。
정조 7년
趙尙鎭啓曰。新除授修撰林濟遠。時在洪忠道石城地。經筵入番事緊。斯速乘馹上來事。下諭。何如。傳曰。允。
정조 7년
傳于李邦榮曰。都承旨馳詣興仁門。左承旨馳詣崇禮門。左副承旨馳詣敦義門。右副承旨馳詣肅靖門。奉審摘奸。另加虔成之意。申飭以來。
정조 7년
趙尙鎭啓曰。副校理李太亨牌不進罷職傳旨。今方捧入矣。校理洪文泳。陳疏入啓。修撰李錫夏差祭。副修撰曺遠振。傳旨未下。校理鄭在信。修撰林濟遠。副修撰李頤祥。俱在外。玉堂上下番俱空。事甚未安。未差之代。政官牌招開政差出。待下批牌招。以爲推移入直。何如。傳曰。違牌玉堂只推。更爲牌招入直。
정조 7년
李邦榮。以禮曹言啓曰。四門禜祭。不卜日今二十五日午後受香事。命下矣。依聖敎。今二十五日爲始。三日而止事。分付。何如。傳曰。允。
정조 7년
沈豐之。以吏曹言啓曰。今此興仁門崇禮門肅靖門禜祭獻官及典祀官兼大祝。皆以待從塡差。而時無職名人員。令該曹口傳付軍職。何如。傳曰。允。
정조 7년
兵曹口傳政事。副司果李魯春權以綱吳泰賢單付。
정조 7년
李在學。以兵曹言啓曰。卽伏見京畿監司沈頤之狀啓。則以爲。本道進上陪進時。明日爲始。敦義門開閉一節。令兵曹稟處矣。敦義門開閉。依前例令政院臨時請出標信。擧行。何如。傳曰。允。
정조 7년
刑曹啓目。粘金城縣殺獄罪人今金等。殺獄體重。臣曹不敢擅便。上裁是白乎旀。會査官楊口縣令尹㬘等。依狀請。令該府拿問處之。何如。判付啓。觀此獄案。許多疑晦之端。今始綻露。看證悉備。情跡難掩是如乎。二女各自潛奸。兩夫互相猜怒。始有廚邊之踢倒。繼以路上之縛打。而伊夜所約之女。乃是今金之妻。則今金含憤之心。比世云更加一層。乘機逞毒。理所必至。雖以諸招觀之。弼琦被踢之初。乍仆旋走。可知其不至重傷。而及被結縛。打腦之後。仍無省覺。翌日致命。而實因最緊處。乃在腦後。則犯手之重者。非今金而誰也。給賂之事。始諱而終吐。刺腹之說。前無而後有。節節破綻。箇箇承款。則今金之償命一款。更無可疑。而但弼琦與任女。旣有逃走之約。非特和奸之跡。則今金之要路縛打。無異於奸所執捉。下手雖甚凶毒。在法實有可恕。傅輕之論。儘有意見。正犯罪人金今金段。減死嚴刑島配爲旀。金世云段。先犯手勢。旣已自服。疑辭獄情。亦極痛惡。固當置之次律。而正犯旣施次律。加功不可同勘。亦爲遠配。趙成龍段。前後情節。實爲罪魁。而比諸世云。宜有差間。減等定配爲旀。任女段。背夫亂奔。指夜約會。旣使間夫終至於被殺。又令本夫幾歸於償命。論其罪犯。實關倫常。嚴刑定配。他餘條件。竝依回啓。施行爲旀。殺獄何等審愼處。而初因究覈之失實。以致正犯之誤錄。究竟於屢査之餘。反案於三年之後。揆以獄體。寧容如是。伊時初覆檢官。竝從重推考。當該道臣。推考爲良如敎。
정조 7년
刑曹啓目。粘松禾縣殺獄罪人鄭大隱阿只獄事云云。億春之直招。有若自夸其事。自甘其罪者然。死因承款之若是無難。亦爲疑怪之一端。更令道臣。逐條嚴査。究覈情實。消詳啓聞後。稟處。何如。判付啓。此獄之更令究覈者。蓋以情節則至凶悖也。詞證則沒摸捉也。反覆參閱。決非一女子之所獨辦是如乎。到今疑端漸露。眞贓難掩。畢竟元犯不出所料。天理孔昭。焉敢誣也。大抵億春之自初所爲。言言慌亂。節節閃忽。門外之先倒。獄中之潛囑。已極殊常。而盛論平日之厚誼。惟恐不知。强覓伊夕之厭飰。作爲明燈。前後排布。無非泥獸之鬪。而許多脈絡。眞成春雉之鳴。借鎌之事。渠旣自服。持杖之跡。人莫不疑。始於周歲之後。三査之下。乃以一二和應之狀。無辭承款。蓋億春之於命淡。雖有豢養之恩。不過偲切之親。至與鄭女。卽是盃酌間小惠。則必無因此而效死之理是遣。況半夜刺人。何等重事。苟非平日之切齒。決無一夕之生心。所謂私嫌。亦一先天事也。攘鷄之宿謗甚微。借騎之交契益密。爲人復讎。縱聞俠士之舊習。好生惡死。可見常情之固然是隱則。始因一睚眦之少怨。終行三尺刃之凶謀。萬萬不近理是如乎。不可以平問一服。遽定疑案。正犯吳億春。更加嚴刑。此外隱情。一一取招以聞爲旀。鄭女段。常抱復讎之心。曾有懷刃之行。早晩必報之說。親戚聞之。隣里傳之。乘其讎人之在近。潛與從姪而同事。理所必然。明若觀火。是乃假手之計。旣成挺身之意。漸縮蘊釀之跡。一味牢把。究厥情狀。尤極巧惡。令道臣。分付推官。亦爲嚴訊取服爲旀。金奉奎段。甘聽約婚之說。指示藏鎌之處。則隨從之律。固無間於入睡一款。而內應之跡。終未盡覈。刃血之說。亦無究竟。嚴刑更査之意。一體行會爲旀。檢官道伯。從當處分之意。已及於頃日判付矣。到今反案之後。益著失實之罪。其在重人命懲後弊之道。不可以事過而置。伊時初覆檢官。竝拿問處之。當該道臣。緘辭從重推考爲良如敎。
정조 7년
癸卯七月二十五日巳時。上御誠正閣。承旨入侍時。右承旨李在學。假注書金孝建。記事官李祖承尹行任。以次進伏訖。上曰。今有晴意。而設行縈祭。事涉如何。注書往問諸備堂之在院中者。以其意書入。賤臣出來傳命。以左參贊金華鎭曰。雨勢旣止。日亦差晩。姑觀今夜擧行。似爲穩當。吏曹判書徐浩修曰。未及受香。而旣有霽意。觀勢擧行。恐合事宜。工曹判書鄭民始曰。雨勢旣止之後。仍爲受香。事涉瀆褻。觀勢擧行。似爲穩當。戶曹判書徐有隣曰。雨勢雖無快霽之意。而與注下時有異。觀勢擧行。似合事宜。兵曹判書李𡊠曰。雨勢似不快霽。姑觀今夜擧行似好爲對之意。還奏。上曰。大臣則以行祭爲好。諸卿宰以姑觀爲好云。難以決定。諸備堂之意。更爲問入。賤臣承命出傳。以臣等所見與前無異。更無可達之意。還入微稟。上以小紙書敎諸備堂曰。卿等所見。與大臣意見差異。往議大臣後。更爲指一從實附奏。可也。備局有司堂上華鎭有隣等。就議大臣後。附奏曰。臣等奉承下敎。就議大臣。則以爲。旣有下敎。故俄以依前擧行。仰對矣。諸備堂姑爲觀勢之言。亦不無意見。更觀今夜擧行。亦合事宜。而神位若已奉安。則事體有難中止。神位移奉與否。探問進退爲好云矣。上曰。神位奉安與否。知入。賤臣承命出來。以已奉安之意入奏。上命書傳敎曰。行公玉堂。只有一員之故。初以承宣塡差矣。今日政。旣多新除之人。且聞親享時淸齋在再明云。四門獻官。以玉堂更令塡差。上命退。諸臣以次退出。
정조 7년
癸卯七月二十五日酉時。上御誠正閣。承旨入侍時。右承旨李在學。假注書金孝建。記事官李祖承李崑秀。以次進伏訖。上命注書曰。次對日記。從速修納。上命退。承史以次退出。
정조 7년
癸卯七十月二五日酉時。上御誠正閣。左承旨入侍時。行左承旨朴祐源。假注書徐瀅修。記事官李祖承李崑秀。以次進伏訖。上謂賤臣曰。俄者弘文提學製進祭文。以四門爲主。而禜祭之行於四門。本出望秩之義。此實祭山川也。非祭門神也。文任製進之文字還給未安。爾須以此意出傳。使之釐正以入。可也。賤臣承命出傳于弘文提學徐浩修處。釐正以入。上命時刻已迫。使之卽爲書出。仍命退。諸臣以次退出。
정조 7년
行都承旨沈豐之坐。左承旨李在學坐。右承旨李邦榮坐直。左副承旨林錫喆坐。右副承旨趙尙鎭坐直。同副承旨徐龍輔內閣進。注書二員未差。假注書徐瀅修仕金孝建仕直。事變假注書金良倜仕。
정조 7년
趙尙鎭啓曰。合辭方張之時。諫院無詣臺之員。事甚未安。除在外外傳旨未下外。大司諫尹師國。卽爲牌招。何如。傳曰。允。
정조 7년
李邦榮。以都摠府言啓曰。今日入直內三廳武兼禁軍及軍兵等。當爲中日習射。而禜祭相値。不得爲之之意。敢啓。傳曰。知道。
정조 7년
趙尙鎭啓曰。玉堂上下番俱空。事甚未安。副校理李太亨。副修撰曺遠振。旣有只推之命。竝卽牌招入直。何如。傳曰。允。
정조 7년
傳于趙尙鎭曰。左副承旨入侍。
정조 7년
傳于趙尙鎭曰。推考房承旨入侍。
정조 7년
以副校理李太亨。副修撰曺遠振牌不進罷職傳旨。傳于林錫喆曰。只推。
정조 7년
傳于趙尙鎭曰。予方祗待祭畢。則身爲奉命宣傳官。初更出去。今幾四鼓。諸處無一人回奏。近來宣傳官之率皆規行矩步。端拱徐趨。欲倣文士貌樣。大失武臣本色。且況及時奉命之行。尤焉敢乃爾。今日奉命宣傳官。竝汰去。此後政院。隨現另加嚴飭。
정조 7년
以漢城府民家頹壓單子。傳于趙尙鎭曰。恤典。考例題給。
정조 7년
禁府照目。甲山前府使宋鍈矣。殺獄法意。至爲嚴重是白去乙。身爲主推官。元犯旣在邑底。而不能登時跟捕。至於自營門捉得之境。事之可駭。莫此爲甚。以此照律。罪杖一百收贖。告身盡行追奪。私罪。奉敎。判付依允爲旀。功減一等爲良如敎。
정조 7년
禁府照目。江陵縣監李夔矣。緣坐罪人之年歲隱疤。未及詳覈。雖緣捉得之爲幸。倉卒報營之致是白乎。乃旣不能審察於捕捉之時。始乃査報於發配之際。則其顚到之罪。在所難免。以此照律。罪笞四十收贖。附過還職。私罪。奉敎。判付依允爲旀。議減一等爲良如敎。
정조 7년
持平李壽咸啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請副司直申尙權。亟施屛裔之典。答曰。不允。第四件事。第五件事第十件事。亟停勿煩。
정조 7년
校理洪文泳疏曰。伏以。臣功令之文。尙不能畫葫而雕蟲。硏窮之學。顧何有窺管而測蠡。躬逢聖世。跡廁周行。榮已極矣。分亦濫矣。經幄之任。尤非如臣蔑學所可玷汚。而隨除輒膺。若己固有。或緣義分之是懼。間因逃遁之不得。而退自循省。不覺騂顔。早晩封駁之論。固所已料。果然勤攻之言。出於僚寀之間。其所譏斥。罔非臣頂門上一針。受以爲罪。無面可顯。噫。我聖上。洞貫天人之學。懋修緝熙之工。如日月之光。無資螢爝之微。而顧臣侍講最久。不副啓沃之責。詢蕘屢勤。末效開發之益。則聖心之倦於開講。恐未必不由於如臣空疎之輩。不早引退之故。若論罪戾。臣實爲首。宋臣歐陽脩之言曰。士之行己。始終不渝。臣之事君。進退合理。今若以人言之泛論。不曾專攻臣身。憑恃寵靈。晏然就列。則非但貽羞於當世。有愧於古人多矣。在臣自靖之義。永謝館銜。唯以無報爲報而已。日前違傲。良非獲已。聖度包荒。薄勘未幾。華貫如舊。天牌踵臨。臣固知山藪之量。不忍便棄。拂拭之恩。過加羈縻。而旣往之愆。猶難自贖。方來之失。寧容再誤。金華一步。便隔天上。趨承無路。隨詣禁扃。玆將必遞之義。敢申未徹之懇。伏乞天地父母。俯垂鑑諒。亟臣削職。仍命選部。勿復檢擬。以謝公議。以靖私分。不勝幸甚。臣方乞免之不暇。寧或贅及他說。而旣有所見聞。不容泯默。敢此附陳焉。噫。國家用人。專在科擧。而人多累科之誚。世無需國之材。以至習俗澆漓。事爲叢脞。職由於此。識者之竊憂。厥惟久矣。若不大加更張。則莫可救藥。而深痼之弊源。人孰不知。矯捄之良策。鮮能留意者。正坐於因循姑息之病。寧不慨然。如臣謏識。不敢指議。折衷群言。俾卽釐改。則搜羅人才之方。陶成世敎之本。亶不外是矣。噫。王府議讞。何等難愼。而近聞守令被拿。則毋論罪犯之輕重。每當照律之際。府吏律官。把作奇貨。恣意索錢。視賄多少。傅會律文。任自低仰。傳說狼藉。聽聞駭惋。其在重獄體之道。不可不痛懲。臣謂不能檢下之金吾堂上。竝施譴罷之典。府吏律官。嚴刑遠地定配。俾杜日後無窮之弊。斷不可已也。答曰。省疏具悉。科擧之弊。爾言實是矣。如有可以一分矯捄之方。何必靳持。原疏下廟堂。以爲爛加商確之地。金吾之事。聞甚該怪。依施。堂上譴罷之律。未免太輕。亦令廟堂。嚴査摘發草記。爾其勿辭。從速察職。
정조 7년
癸卯七月二十六日卯時。上御誠正閣。左承旨入侍時。行左承旨朴祐源。假注書徐瀅修。記事官李祖承李崑秀。以次進伏訖。上曰。有開霽之意乎。祐源曰。密雲漸散。西風時吹。似當開霽矣。上命同副承旨入來與否。問于內閣以奏。賤臣出問還奏曰。不爲入來云矣。上謂祐源曰。能不憊乎。祐源曰。病勢實難供劇。而不敢言私。一味强策。今則不無顚仆之慮矣。上命書傳敎曰。左承旨。聞其實恙。難以供劇云。許遞。前望單子入之。仍命新除授承旨。牌招察任。出榻敎仍命書傳敎曰。明日散齋相値。武臣堂下試射。過齋後更爲取稟。又命書傳敎曰。向因松留應旨疏。太學生林先味等三人。有竝享崇節祠之命。而伊後取考文蹟。本祠主享。卽故府使宋象賢等三忠臣也。若以三學生竝享。則位次旣有難便之端焉。且以事蹟言之。彼是勝國節士。此則本朝忠臣。未必竝享一祠。況先味等。俱以太學生立殣。本府學宮之傍。別建一間屋宇。以爲妥藏祠版之所事下諭于開城留守。崇節祠纔下致祭之命。此則依初擇日。待香祝下去。留守致祭後狀聞。林先味等建祠後。亦令留守擇日致祭。以次分付。書訖。命退。諸臣以次退出。
정조 7년
癸卯七月二十六日午時。上御誠正閣。左副承旨入侍時。左副承旨李邦榮。假注書金孝建。記事官李崑秀尹行任。以次進伏訖。上曰。今日坐直誰也。邦榮曰。小臣坐直。伴直之人。姑未停當矣。上命書傳敎曰。未下直守令。皆令明日辭朝。上命退。承史以次退出。
정조 7년
癸卯七月二十六日申時。上御誠正閣。推考房承旨入侍時。左副承旨林錫喆。假注書金孝建。記事官李崑秀尹行任。以次進伏訖。上曰。右副承旨入侍。賤臣出來傳命。右副承旨趙尙鎭追入進伏。上曰。左副先出。錫喆退出。上命書傳敎曰。觀此禮堂奉審書啓。綏吉園丁字閣椽木頹圮。役處不些。待晴卽當始役。而見今坡高之民。纔經瘵。又當旱澇。決不可用民力。來頭元陵陵役。謹遵甲申戊子受敎。軍用雇軍費用經費。況本園之役乎。所入木物及諸凡所費。竝自度支擧行。形止使卽草記。如是下敎之後。毋論若土若木。責出民間。當該地方官。從後考察。隨現嚴勘。以此意。自備局嚴飭該道臣處。又命書傳敎曰。明日晝講爲之。上曰。右副年富力强。凡事修擧院規。申飭。可也。上命書禮曹草記判付。上命退。承史以次退出。
정조 7년
行都承旨沈豐之坐。左承旨李在學坐。右承旨李邦榮坐。左副承旨林錫喆坐直。右副承旨趙尙鎭坐直。同副承旨未差注書二員未差。假注書徐瀅修仕金孝建仕直。事變假注書金良倜仕。
정조 7년
趙尙鎭啓曰。明日常參經筵。取稟。傳曰。停。
정조 7년
傳于沈豐之曰。右副承旨馳詣四門享所。奉審摘奸以來。
정조 7년
趙尙鎭。以弘文館言啓曰。本館上番闕直。事甚未安。校理洪文泳疏批已下。卽爲牌招入直。何如。傳曰。允。
정조 7년
傳于趙尙鎭曰。積雨新晴。民事萬幸。賴是齋官虔禱之力。應行賞典。烏可不施。禜祭時興仁之門獻官吏曹佐郞李集斗。崇禮門獻官副司果李魯春。敦義門獻官弘文館修撰李錫夏。肅靖門獻官副司果吳泰賢。各半熟馬一匹賜給。興仁之門諸執事。司憲府監察趙思殷。副司果權以綱李在亨。長興庫直長李英秀。通禮院兼引儀趙衍玉。引儀金載道。崇禮門諸執事。司憲府監察權心彦。司僕寺正申致權。工曹佐郞朴健陽。平市署主簿鄭必淳。通禮院兼引儀李繼祜。假引儀南松耇。敦義門諸執事。司憲府監察金相丁。副司果李鼎運李耇永。掌樂院主簿許霔。通禮院兼引儀李得泌。引儀李宗賓。肅靖門諸執事。司憲府監察金禧燮。兵曹正郞申耆。漢城府主簿李良會。濟用監奉事鄭德濟。通禮院兼引儀鄭瑀。假引儀沈選之。各兒馬一匹賜給。
정조 7년
傳于趙尙鎭曰。今番綏吉園丁字閣修改之役。當令儲置米會減。此時畿甸。雖略干穀包。不宜費用。且聞本道儲置苟簡故耳。役丁使用等事。必自度支給價雇用事。令戶惠廳知悉。
정조 7년
以原春監司七月令宗廟薦新生鰱魚限內不得封進惶恐待罪事狀啓。傳于趙尙鎭曰。勿待罪事。回諭。
정조 7년
以校理洪文泳牌不進罷職傳旨。傳于趙尙鎭曰。只推。更爲牌招入直。
정조 7년
傳于趙尙鎭曰。慈宮字內殿閣雨漏修改之役。本曹無判亞堂上。則參議宜卽待令。而堂上無一人入來。事甚駭然。當該堂上遞差。參議前望單子入之。待下批牌招。先進去後謝恩。
정조 7년
戶曹參議前望單子入之。徐龍輔落點。
정조 7년
傳于林錫喆曰。入直閣臣入侍。
정조 7년
趙尙鎭啓曰。新除授同副承旨朴天衡。時在慶尙道善山地。斯速乘馹上來事。下諭。何如。傳曰。許遞。前望單子入之。
정조 7년
李邦榮。以禮曹言啓曰。今則雨意快霽。依聖敎。祈晴祭停止。報謝祭。今日仍爲受香設行之意。知委。何如。傳曰。允。
정조 7년
李在學。以備邊司言啓曰。修撰洪文泳上疏批旨內。金吾之事。聞甚駭怪。依施。堂郞譴罷之律。未免太輕。亦令廟堂。嚴査摘發草記事。命下矣。禁府律官李寅成。執吏書吏金重淳等。依傳敎。各別嚴加査問。則李寅成所告內以爲。王府議讞。關係至重。幺麽律官。安敢低昂於其間。而雖欲低昂。罪目輕重。昭載律文。以罪目與律文。告于首堂。從其可否。照擬入啓。則首堂豈有一聽律官之理乎。且還屬律官。今已周歲。守令照律。數自夥然。其中如或有罪重而律輕者。則誠爲疑似之跡。而實無此等之事。照律文書。一按可知。索錢一款。本府吏卒輩。每當守令就囚之時。則果有受行下之謬規。非今斯今。其來已久。而律官則雖甚微賤。與吏隷差殊。故初無書行下强覓之事。然而蒙宥出去之時。名以帽債。少則二三兩。多則四五兩。間或給之。則循例受食。而此外實無可達之辭云。金重淳所告內以爲。照律之事。律官擧行。執吏不過文書去來而已。雖欲要索賂物。低昂律文。其勢末由。但本府時囚。蒙宥出去之際。毋論被罪與不被罪。以守令就理者。則書吏羅將輩。書行下索錢。隨其多少。如例分食。而此亦非近來始有之事。其來已久。實不知創自何時。嚴問之下。何敢一毫隱諱乎。此外無他可達之辭云。律官與執吏。旣是一府之緊任。則議讞之際。安知無售奸之端。而果如渠輩之言。初不參涉於其間。則豈有傳說。至登堂疏乎。屢度嚴詰之下。乃敢以帽債行下之自來謬例等說。一直漫漶。終不吐實。事當嚴杖究問。而李寅成則曾經察訪。金重淳則適値齋日。不得擧行。何以爲之。敢啓。傳曰。昨於堂疏批答中。金吾事旣命依施。則律官該吏。依堂疏。當自刑曹擧行。至於本司當査之事。卽該府堂上事也。觀此草記措語。不過是推問於律官下吏之捧招公事也。此自有刑曹存焉。廟堂豈必替行。此草記勿施。當該有司堂上捧納承旨。從重推考。
정조 7년
李邦榮。以備邊司言啓曰。因本司草記批旨內。昨於堂疏批答中。金吾事旣命依施。則律官該吏。依堂疏。當自刑曹擧行。至於本司當査之事。卽該府堂上事也。觀此草記措語。不過是推問於律官下吏之捧招公事也。此自有刑曹存焉。廟堂豈必替行。此草記勿施。當該有司堂上捧納承旨。從重推考事。命下矣。律官書吏等。移送秋曹。該府都事。一竝發牌招致。各別査問。則以爲。去月二十七日金海前府使趙㠎照律及七月初五日盈德縣令趙亨逵照律時。律官書吏輩。稱以前例。索出錢兩。各自分食。而伊時擬律之當該堂上。卽判義禁鄭尙淳。同義禁閔鍾顯云。王府議讞。何等嚴重。而初不檢束。終未覺祭。致使吏胥輩憑藉謬習。有此索錢之擧。揆以法意。誠極駭然。當該金吾堂上。竝施削職之典。身爲守令。給錢吏胥。尤爲駭怪。金海前府使趙㠎。盈德縣令趙亨逵。竝令該府。拿問定罪。何如。傳曰。習俗日渝。貨賄公行。人雖不嫌其銅臭。而王府關石。亦欲視錢多寡。爲之輕重。則奚特貽羞朝廷。雖謂之世變。可也。府內之事。爲官長者。其敢曰不知。不知之罪。亦云不輕。本府。此等之弊。一欲痛懲。而未之能焉。到今旣發之後。決不可尋常勘斷。當該判堂。亟施削黜之典。亞堂削職事。依施。兩守令之拿問。失之太輕。彼納貨於王府者。豈惡徵賄於小民。百里之責。非所可論。爲先罷黜。仍令該府。拿問定罪。可也。
정조 7년
趙尙鎭。以備邊言啓曰。金吾書吏次知都事。更爲査問。則書吏本是堂上之所主管。而至於常時檢束。則一經歷亦爲次知云。今因律官書吏輩之作奸。堂上旣被重勘。則書吏次知之郞廳。烏可無罪。當該都事尹美基爲先汰去。令該府拿問嚴繩。有不可已。而初旣未能覺得。今於提敎之後。更査論啓。莫非愚迷顚錯之失。不勝惶恐之意。敢啓。傳曰。允。卿等之事事苟容。豈但此事爲然。然此胡大事。初不詳査。又不詳論。致有三勤飭諭之擧。事之寒心。容有旣乎。廟堂若此。何責乎具僚。卿等之事。每令朝家替行。予亦不已疲困。予非不欲無言。而予亦無言。則國事又不知至於何境。以是非不知事涉叢脞。不顧替行之勞焉。至於今日事。而卿等擧行之慢忽極矣。此而例批。國綱將無所施。昨今本司有司堂上。一倂罷職。卿等竝卽退去。可也。
정조 7년
趙尙鎭啓曰。卽者儀政府錄事來言。領議政鄭存謙。備堂處分傳敎之下。不勝萬萬惶悚。走伏金吾門外。恭俟嚴譴云。仍納命召。何以爲之。敢稟。傳曰。此何擧也。此何擧也。大臣胥命。關係。何如。而因一備堂事。卿有此胥命之擧。予誠莫曉卿所執之何居。卿意無或以備局公事。大臣例皆主管。爲難安之端乎。此有萬萬不然者。前此已令有司諸堂來會本司。査實草記。且其批答。亦稱卿等。此指赴坐諸堂而言也。在卿元無毫分干涉之事。卿何不念及於此。卿又欲以此深引。則藉令國綱至於壞損。處分傳敎。勢將卽地收還。以便卿心。如是之際。豈不重傷事面乎。卿其念之念之。安心勿待命事。遣史官傳諭。仍傳命召。
정조 7년
趙尙鎭啓曰。卽者義禁府都事來言。領議政鄭存謙。走伏金吾門外云。係是大臣去就。敢啓。傳曰。知道。
정조 7년
傳于趙尙鎭曰。政官牌招開政。金吾堂上擇差。
정조 7년
有政。吏批。判書未差。參判李敬養進。參議黃昇源進。左副承旨林錫喆進。以吳泰賢爲副校理。姜彝正爲副修撰。金鍾秀爲左參贊。嚴璹爲判尹。李亨逵爲戶曹參判。朴祐源爲大司成。金鍾秀爲判義禁。金尙集爲同義禁。鄭一祥爲知經筵。權噵爲知春秋。洪聖淵爲兵曹佐郞。宋龍億爲典籍。李鳳舒爲宗簿主簿。徐有慶爲同經筵。鄭民始爲同成均。洪樂命爲弘文提學。徐有慶爲內醫院提調。李亨逵爲宗廟提調。金鍾秀爲宗簿提調。鄭昌順爲司䆃提調。鄭昌聖爲平市提調。鄭好仁爲司饔提調。金履素爲尙衣提調。尹耆東爲盈德縣監。
정조 7년
兵批。判書李𡊠病。參判柳義養病。參議李亨元病。參知鄭存中進。右副承旨趙尙鎭進。副司直李亨逵朴祐源沈有鎭。副司果曺遠振。
정조 7년
趙尙鎭。以賑恤廳言啓曰。因漢城府民家頹壓單子。恤典考例題給事。命下矣。西部分繕工內契居錄事全世煥。桃楮洞契居幼學李養元。車子里契居砲手趙長壽。南部朴井洞契居生徒崔福壽等家。各布一疋。依例上下之意。敢啓。傳曰。知道。
정조 7년
林錫喆。以義禁府言啓曰。黃海監司沈念祖査啓據刑曹粘目判付內。伊時初覆檢官拿問處之事。命下矣。初檢官松禾縣監南寅老。時在任所云。依例發遣府羅將拿來。覆檢官前縣監李鼎運。以禜祭典祀官。方在享所云。事過後拿囚。何如。傳曰。允。待待命拿囚。
정조 7년
林錫喆。以義禁府言啓曰。原春監司蔡弘履査啓據刑曹粘目內。會査官楊口縣監尹㬘。狼川縣監李趾采等。拿問處之事。允下矣。尹㬘李趾采等。俱在任所云。依例發遣府羅將。竝拿來。何如。傳曰。待待命拿囚。
정조 7년
林錫喆。以義禁府言啓曰。金海前府使趙㠎。盈德縣令趙亨逵。竝令該府。拿問定罪事。傳旨。啓下矣。趙㠎。今方待命。卽爲拿囚。而趙亨逵。時在任所云。依例發遣府羅將拿來。何如。傳曰。允。
정조 7년
兵曹參知鄭存中疏曰。伏以。臣年踰六耋。五官俱病。雖漫職冗散。尙難比擬。矧此西省宿衛。責任嚴重。如臣朽孱。豈有一分承當之望。而秪是感激恩私。他不暇顧。有除輒膺。若固有之。自知顔厚。人謂斯何。孟子曰。有官守者。不得其職則去。臣之可去之義。參倚前衡。惟我殿下。於臣如父之尊。如母之親。全保之恩。肌髓已浹。而終始之澤。亦不敢不望。惟聖明。愍其情而解其務。俾得以避遠嗤點。優游飮喙焉。臣聞一日有一日之責。臣見在直廬。不敢以方求裭鞶。便忘執藝。不避瀆擾之誅。猥陳粗淺之見。㦧妄之罪。無以自贖矣。目今陵幸不遠。道路行將修治矣。臣於六月二十六日。獲差穆陵享官。歷觀松溪橋之石梁。間間脫落。較臣十數年前所見。毁傷不啻倍蓰。任其傾圮。不加整理。則幾何其因廢不用。又如弘濟橋哉。彼人所視。圮橋荒涼。此足爲今日懲創者。而當初松橋之設。其所重尤如何耶。甄架副急。挨過目前光景。曷若其稍費事力。以爲永久之圖也哉。伏乞分付畿營。及時改爲。無所執頉於摘奸之時。則斯豈但民邑之利而已耶。沙峴內外之路。水道橫決。新設橋梁之處。殆非一二計。分開水道。依前通路。是皆蠲弊之先務。而其中西麓坑坎處。其深旣過數丈。其廣非樓柱可杭。故盛土空石。積累兩邊。架成危橋。雖橋成有日。人馬蹂躪之後。豈可使乘輿度此。以犯垂堂之戒哉。亦令該監樹柵作埭。如農家坊川之爲壓石遮水。以待沙石之自塡。則雖不必許大肆力。功役可完矣。時屈之歎。臣非不知。范仲淹杭州濟飢。可以爲此事已例。而又況所擧不贏。其務可急者乎。今臣所言。琑屑而雖甚煩猥。志則先甲。疎迃而無足聽聞。情則願忠伏願聖上。俯加諒察。不以人而廢其言焉。答曰。省疏具悉。所請。竝令濬川司稟處。爾其勿辭察職。
정조 7년
癸卯七月二十七日卯時。上御誠正閣。左副承旨入侍時。左副承旨林錫喆。假注書徐瀅修。記事官李崑秀尹行任。以次進伏訖。上命書傳敎曰。祈晴祭祝文一張。今夜報謝祭後。與本祝文望燎事。分付。神位版仍奉祭所。獻官典祀官。姑爲留待。待報謝祭獻官受香進詣後。面看退去事。卽爲分付。書訖。命報謝祭傳香已爲之乎知入。賤臣出問還奏曰。獻官中徐美修。未及入來。故姑不得傳香云矣。上命徐美修代。以入直玉堂李太亨塡差。使之卽爲受香。仍命戶曹郞廳沈定鎭。使之待令。命退。諸臣以次退出。
정조 7년
癸卯七月二十七日卯時。上御誠正閣。晝講入侍時。同知事李在協。特進官鄭昌順。參贊官李邦榮。侍讀官李太亨。檢討官曺遠振。假注書金孝建。記事官李祖承李崑秀。宗臣安川君烓。武臣李邦城。以次進伏訖。上讀前受音。太亨讀自墨者夷之因徐辟。止則是以所賤事親也。上讀新受音訖。太亨曰。此云思以易天下。夷之所學。非正道。而猶思行其道而易其俗。況於吾道乎。自古聖賢。莫不以行其道易其俗爲己任。帝堯之黎民於變。是亦行道而易俗也。孔子之轍環天下。蓋欲行道而易俗也。然而帝堯則處君師之位。故其敎易行。其效尤速。今我殿下。旣處君師之位。必以帝堯自期。克盡導率之方。俾有丕變之效焉。遠振曰。夷之初來也。孟子稱疾不見。而及其再來。然後見之。蓋欲觀其誠否也。夷之如無再來求見之誠。則豈可得聞聖賢之敎乎。此所以誠之爲貴也。是以。大學曰。誠其意。中庸曰。不誠無物。自古帝王求治之道。求賢之方。亦不外於一誠字矣。伏願殿下。益加體念焉。上曰。上下番所陳。俱好矣。經筵特進官。亦陳文義。可也。在協曰。上下番旣陳所見。臣別無仰陳。而蓋夷之求見也。以其善心。而終不回先入之見。以歸吾道。故此孟子所以辭而不見也。此亦不屑之敎誨矣。昌順曰。臣別無所見矣。上曰。參贊官。陳文義也。邦榮曰。玉堂經筵。已陳無餘。臣無所仰達矣。上曰。近來參贊官之不陳文義。殆成謬規。今番則仰陳文義。可也。邦榮曰。墨者之求見孟子。已至再次。則其向道之誠意。可見矣。孟子因其性而利導之。以夷之厚葬其親。縷縷說道。開發其良心。仍其所明處而牖誨之。此固聖人敎誨之一端也。顧今聖上導民牖俗之道。亦用此法。孜孜體念。是臣所望也。上曰。墨道始於何時乎。太亨曰。自老子至於莊周。皆是外道矣。上曰。莊子何時人也。墨子何時人乎。在協曰。莊子則與孟子小相先後。而墨子則以孔席不暇暖。墨堗不得黔之語觀之。似爲同時之人矣。太亨曰。此言蓋指吾道異端而說去也。非必以同時而竝稱矣。上曰。墨之爲道也。生不歌。死無服。桐棺三寸。則何爲仁也。太亨曰。以其急於爲人。故似或近仁。而非謂眞箇爲仁之道矣。上曰。以優劣言之。則楊墨之道。孰爲勝而孰爲下耶。太亨曰。墨之道。爲人而失之於仁。楊之道。爲我而失之於義。同歸於無父無君之科。則雖不足甲乙其間。而苟究其宅心之方。則爲人之墨。似爲勝矣。遠振曰。古人云。墨氏爲人。爲人近仁。似或勝於爲我害義之楊矣。上曰。俱是外道。不必論其優劣。而若以其自己之利害言之。果孰勝焉。太亨曰。楊氏爲我。無所用其心矣。而墨氏則至於磨頂放踵。其勞心勞力。從可知矣。以自爲之計言之。則楊氏似爲勝矣。上曰。墨之治喪。以薄爲主。治喪以薄。則養生果何以爲之乎。養生之道。與他人無異。則送死養生之道。果爲不同歟。太亨曰。墨道以爲人爲主。故力常不逮。雖其送死之際。不能免以薄爲主。以此觀之。其養生之道。亦可推度矣。上曰。直字之義。何謂也。太亨曰。以吾道之正。矯彼道之不正也。直字是矯正之謂也。上曰。以所賤事親云者。何謂也。太亨曰。墨子之道。則夷之所貴也。非墨之道。則夷之所賤也。墨之治喪。以薄爲道。而夷之葬親。不薄而厚。則是乃以所賤而事親者也。夫夷之。以墨道爲貴。獨於葬親。不用墨道而從厚。則可見本心之不能自已者。孟子所云以所賤事親者。乃抑揚爲辭。欲其自曉。所謂不屑之敎誨也。上曰。楊與墨爲弊孰甚焉。太亨曰。以弊言之。則墨甚於楊。蓋楊則爲我。弊在於薄。墨之兼愛。終至於人倫不明。其弊恐尤甚矣。在協曰。經筵之班。玉堂例先詣閤。而今日臣等詣閤良久之後。玉堂始爲來詣。事甚未安。入侍玉堂。竝推考。何如。上曰。依爲之。上命書榻敎曰。他承旨入侍。又命書榻敎曰。都承旨入侍。行都承旨沈豐之。右副承旨林錫喆。追入進伏。上命晝講諸臣先退。在協等以次出。上曰。玉堂下番。降陛之際。何其失措之多耶。豐之曰。聞其眼眚方劇。不能分明視物。故似爲然矣。上命書傳敎曰。見其病狀。似難登降殿陛。副修撰曺遠振。今始許遞。上曰。近日金吾事。萬不成說。律官低昂於議讞之際。下吏因緣於滯囚之時。傳說狼藉。所見駭然矣。豐之曰。向來盈德縣監。虛留爲四十餘石。而待職放送者。大失本律。且有所聞矣。上曰。微細事雖不苛責。而今見備局草記。以詢問下吏爲言者。尤可駭也。如欲行査於律官書吏。則自有法司在焉。不爲進來郞廳。而只問下輩者。殊非昨日傳敎之意也。因判下備局草記。上曰。昨夜摘奸宣傳官之來時。在院承旨已爲就寢。故不卽稟達耶。豐之曰。未及聞知矣。上曰。卿是一院之長。凡事。申飭。可也。上命退。承史以次退出。
정조 7년
癸卯七月二十七日申時。上御誠正閣。承旨入侍時。左副承旨林錫喆。假注書金孝建。記事官李祖承李崑秀。以次進伏訖。上曰。俄下戶曹參議牌招傳敎。持入。賤臣承命出來。持傳敎還入。上曰。一直提學入侍。直提學鄭志儉追入進伏。上曰。吏戶判薦望外。諸窠望筒。斯速擬入。賤臣出來傳命。上命書大臣批答。上命退。諸臣以次退出。
정조 7년
癸卯七月二十七日酉時。上御誠正閣。承旨入侍時。左副承旨林錫喆。記事官李祖承。兼春秋金鳳顯。記事官李崑秀。以次進伏訖。上曰。大臣自待令所退去與否。知入。賤臣承命出。還入奏曰。大臣批下後。仍卽退去云矣。上曰。然則受薦事。問于政官以奏。賤臣承命出。還入奏曰。以大臣待命不得受薦。而批下後。則更未進去受薦云矣。命書傳敎曰。薦望大臣。以胥命不得議薦。勿胥命批下之後。宜卽進去受薦。可也。否則微稟後進去。可也。不此之爲。晏然行政。銓官事。有關體例。借使判堂有新拜之擧。仍令同參政事。許多窠闕。次堂無遺排擬。新判堂入來。將以無政事入稟乎。此等政格。前所未聞。赴政銓官。姑先從重推考。上曰。兵曹佐郞望御覽政事。則以洪聖淵書之。望筒則以洪樂淵書之。改付標以入。命書傳敎曰。同副承旨。聞其病勢甚劇。無以仕進云。許遞。前望單子入之。則臣承命出。持前望還入進伏。上曰。承旨以朴天衡出牌。牌去來催促。命書兵曹參議鄭存中疏批。上曰。此上疏。出給濬川司。今日內回啓事。分付。賤臣承命出傳。還入進伏。上曰。注書還付傳敎。勿爲頒布。仍命退。承史以次退出。
정조 7년
行都承旨尹塾未肅拜。行左承旨李亨逵坐。右承旨李在學坐直。左副承旨李邦榮坐直。右副承旨林錫喆坐。同副承旨趙尙鎭坐。注書二員未差。假注書徐瀅修仕金孝建仕直。事變假注書金良倜仕。
정조 7년
林錫喆啓曰。明日常參經筵。取稟。傳曰。只晝講。
정조 7년
林錫喆啓曰。諸道査啓之事。過時不爲擧行處。該房察推事。曾有下敎矣。洪忠道忠州李之白。懷德李福來。結城魯永乭。公山朴卜男等殺獄査啓。六月行關。今過五十日之限。尙不修啓。事體所在。誠極未安。該道道臣。推考警責。何如。傳曰。允。
정조 7년
傳于李邦榮曰。承旨入侍。
정조 7년
傳于李亨逵曰。戶曹參判前望單子入之。
정조 7년
戶曹參判前望單子入之。沈豐之落點。
정조 7년
承旨前望單子入之。李亨逵落點。
정조 7년
傳于李邦榮曰。軍士房承旨入侍。
정조 7년
傳于李在學曰。閣臣持御製本草入侍。
정조 7년
傳于李邦榮曰。昨聞景慕宮奉審後回奏之言。大門內白衣人出入。初不禁戢云。當該部將拿處。兵曹判書推考。各處部將輩。後復若此。當從重勘罪。以此嚴飭。
정조 7년
傳于李亨逵曰。都承旨前望單子入之。待下批牌招察任。
정조 7년
李邦榮啓曰。來初六日景慕宮秋亨大祭親祭祭文。當爲製進。大提學黃景源。待明朝牌招。何如。傳曰。允。
정조 7년
吏曹口傳政事。以鄭民始爲內醫提調。
정조 7년
李在學。以弘文館言啓曰。新除授副校理吳泰賢。副修撰姜彝正。竝卽牌招察任。何如。傳曰。允。
정조 7년
以副校理吳泰賢。副修撰姜彝正牌不進罷職傳旨。傳于林錫喆曰。只推。
정조 7년
李邦榮。以戶曹言啓曰。綏吉園丁字閣椽木頹圮役處。待晴始役。而所入木物及諸凡所費。竝自度支擧行。形止使卽草記事。命下矣。定計士奉審籌摘。則丁字閣後面北邊第二柱。柱根朽傷。低陷一寸。柱礎石傾仄。椽木十三箇折傷。閣內椽木五箇屈傷。月廊四面階砌石庫庫動退。典祀廳椽木二十六箇折傷。閣內椽木改備。則樑上塗灰。自當修改。待擇日。發遣本曹郞廳着意擧行。而所入木物與諸種。依下敎竝自本曹一一措備。使役軍人。亦自本曹雇得擧行之意。敢啓。傳曰。不煩該道民力。自本曹專當擧行。出於歉歲省弊之意。至於恭默閤役事。事體自別。猶念經費。易瓦改椽之外。竝令內需司從便修葺。則今番工役。萬有一貽弊民邑。當該進去郞官。當廉察勤慢。別樣處分。以此知悉。
정조 7년
李在學。以濬川司言啓曰。因兵曹參知鄭存中上疏有本司稟處之命矣。卽伏見疏本。則盛論東之松橋。西之沙峴內外道路橋梁之毁傷。松橋所重自別。若至圮毁不通。則雖欲更爲造橋。功役動費經年。及今修補之論。儘有意見。水源旣遠。流沙堆積。拯得舊石於積沙。反不如浮石取用於咫尺之地。定送將校。使之看審形止。則回告內。崩頹間數爲十四間。廳板石之落沒者爲五十二立。而論其功役所入物力。猝難預度。欲使役民。則雖動一邑。猶患不足。故地方官之初不生意者。良以此也。至於沙峴。則峴內足可以木柵防川。而峴外左右山高。地勢迂回狹窄。水力峻急。已成深坑。雖結木柵。一經潦雨。水鑿地低。旋卽崩頹。勢將積纍雜石。豎致防遏。則似無加頹之患。而峴內外俱是部字內。每當幸行之時。自京兆董飭燻造契人。使之造橋。故此輩之偏苦。實爲難支之一端。大抵東西役處。以外面論之。則似近微細。所關則甚大。有不可因循置之。而事巨力綿。自本司有難輕議之意。敢啓。傳曰。橋梁之事。水部當之。力役之費。度支當之。疎濬之工。本司當之。拮据錢穀。使之責成。此廟堂之事也。卿與戶工判相議。仍又就議廟堂。更爲指一稟處。可也。
정조 7년
李亨逵。以訓鍊都監禁衛營御營廳言啓曰。訓局字內廣智營東邊宮墻四間頹圮處。今月二十九日。始役改築之意。敢啓。傳曰。知道。
정조 7년
李亨逵。以訓鍊都監禁衛營御營廳言啓曰。御營廳字內丹鳳門東邊內農圃近處宮墻一間許。今番雨水。外面缺落。故爲先堅實圍排。待晴修補事。自兵曹依例知委紫門監矣。在前半缺處。則雖無全體改築之例。內面亦甚不固。將有頹圮之慮。其在愼重之道。誠極疎虞。而他處頹毁宮墻。今方始役。一體改築。如何。傳曰。允。
정조 7년
李在學。以訓鍊都監禁衛營御營廳言啓曰。御營廳字內丹鳳門東邊宮墻一間許半缺頹圮處。今月二十九日。始役改築之意。敢啓。傳曰。知道。
정조 7년
李在學。以御營廳言啓曰。本廳字內丹鳳門東邊內農圃近處宮墻一間許半缺處始役日。東營入直御營軍八名除出。限修築間嚴加守直事。自兵曹草記矣。今九月二十九日爲始。東營入直軍八名除出。將校領率。限修築間晝夜輪回守直之意。敢啓。傳曰。知道。
정조 7년
李在學。以兵曹言啓曰。御營廳東營字內丹鳳門東邊內農圃近處宮墻一間許外面半缺處。依例令紫門監堅實圍排。待晴修補事。知委矣。訓鍊都監禁衛營御營廳草記。以雖無全體改築之例。內面亦甚不固。將有頹圮之慮。其在愼重之道。誠極疎虞。而他處頹毁宮墻。今方始役。一體改築何如事。入啓。蒙允矣。宮墻外面缺落處。旣已全體改築。則不可無把守。丹鳳門東邊內農圃近處宮墻一間許外面半缺處始役日。東營入直御營軍八名除出。限改築間嚴加守直之意。分付。何如。傳曰。允。
정조 7년
癸卯七月二十八日卯時。上御誠正閣。軍士房承旨入侍時。左承旨李在學。假注書徐瀅修。記事官李崑秀尹行任。以次進伏訖。上命戶曹郞廳入侍。賤臣承命出。與戶曹佐郞沈定鎭偕入進伏。上曰。爾在桂坊。資益甚多。予至今不忘矣。命在學奉傳御製記文後。敎曰。依此草圖書見樣。以粉本墨字。刻入懸板。而筆則使戶判書之。可也。定鎭謹受命。上曰。御製二字。以篆書之。草本則淨寫後入送內閣也。仍敎曰。曾經守令乎。定鎭對曰。曾爲懷德縣監矣。上曰。年今幾何。定鎭對曰。五十九矣。上謂在學曰。此人之學識甚優。承旨亦聞之乎。在學曰。世以經學之士稱之矣。仍命先退。定鎭退出。上命在學書傳敎曰。提調聞其病狀。無以仕進。副提調未差。慈殿湯劑。無監剪之人。藥房提調徐有慶許遞。令該曹口傳差出。仍命閣臣持御製入侍。戶曹參判同爲入侍。賤臣承命出。與原任直提學鄭民始。直提學鄭志儉。戶曹參判沈豐之偕入進伏。上曰。修理之役。今日則參判入去監董。而必須各別申飭。趁速訖役。可也。豐之先退。命民始志儉校正景春殿記文後。命退。諸臣以次退出。
정조 7년
癸卯七月二十八日巳時。上御誠正閣。承旨入侍時。右副承旨林錫喆。假注書徐瀅修。記事官李崑秀尹行任。以次進伏訖。上命錫喆讀諸公事訖。仍命退。諸臣以次退出。
정조 7년
癸卯七月二十八日酉時。上御誠正閣。軍士房承旨入侍時。右承旨李在學。假注書金孝建。記事官李祖承李崑秀。以次進伏訖。上曰。藝文館懸板。果已書來。持入。賤臣出來傳命。還奏以姑未書來之意。上命書傳敎曰。時臺如非玉堂窠。無得移擬。流來政格。本自如此。昨政郞署望。以時臺首擬。以至點下。銓曹事已是大段不察。而且其職銜。不書臺銜。書以軍銜。尤極矇然。當該參政堂上。緘辭從重推考。上命書榻敎曰。初一日動駕時門路。以弘化門爲之。出宮門路。以協陽門爲之。上命退。承史以次退出。
정조 7년
行都承旨尹塾坐。行左承旨李亨逵坐直。右承旨李在學坐直。左副承旨李邦榮坐。右副承旨林錫喆坐。同副承旨趙尙鎭坐。注書二員未差。假注書徐瀅修仕金孝建仕直。事變假注書金良倜仕。
정조 7년
李亨逵啓曰。明日再明日景慕宮秋亨大祭齎戒。三明日正日相値。視事。頉稟。傳曰。知道。
정조 7년
李亨逵啓曰。大司成朴祐源。除拜後過三日不爲出肅。依定式推考警責。仍卽牌招察任。何如。傳曰。允。
정조 7년
李亨逵。以弘文館言啓曰。副校理吳泰賢。副修撰姜彝正。旣有只推之命。竝卽牌招察任。何如。傳曰。允。
정조 7년
林錫喆。以都摠府言啓曰。今日入直內三廳武兼禁軍及軍兵等。當爲中日習射。而景慕宮秋享大祭散齋相値。不得爲之之意。敢啓。傳曰。知道。
정조 7년
傳于李在學曰。景慕宮秋亨大祭親押。詣亨所爲之。該房知悉。
정조 7년
李邦榮啓曰。吏曹參判李敬養。參議黃昇源緘辭從重推考事。傳旨啓下。憲府行公諸臺。竝卽牌招。以爲承授之地。何如。傳曰。允。
정조 7년
以輪對武臣辛鎭箕等拿處傳旨。傳于李亨逵曰。見兵曹草記。始知事實。無非兵曹之罪。武臣別無爲罪之端。罷拿傳旨。竝分揀。
정조 7년
以原春監司狀啓。來八月令宗廟薦新及八月朔膳進上生松茸。節序差早。姑未擇取。限內不得封進。惶恐待罪事。傳于李在學曰。勿待罪事。回諭。
정조 7년
李亨逵。以賑恤廳言啓曰。因漢城府民家頹壓漂沒單子。恤典考例施行事。命下矣。西部甕里中契居閑良鄭東錫。唐人里契居良人李成龍。上水溢里契居私奴李乭夢。良人李㐥同。麻浦契居良人金墨石。守禦廳軍士李春三。土亭里契居保人金彬。良人朴奉立。禁軍韓啓興。甕里上契居閑良朱世徵。良人朴墨伊。黑石里契居閑良金億詳。閑良宋大一等家舍頹壓。麻浦契居良人朴世輝。土亭里契居閑良韓泰謙等家舍漂沒。各布一疋依例上下之意。敢啓。傳曰。知道。
정조 7년
李亨逵。以兵曹言啓曰。敦化門水門樞機鐵柱折傷處。今已修改。把守軍兵。本處還入直之意。敢啓。傳曰。知道。
정조 7년
李亨逵。以兵曹言啓曰。卽接西所衛將牒報。則泰秋門北邊內宮墻頃日頹圮處。見方修築之際。北邊連接一間許。今日又爲頹圮。而連接處旣已始役。故勢難圍排。與舊頹圮處。竝令該監仍爲改築之意。分付。何如。傳曰。允。
정조 7년
李在學。以兵曹言啓曰。紫門監所掌內司僕西邊。宗廟北墻連接宮墻二間許頹圮處。今已改築。晝察夜巡。軍兵本處還入直之意。敢啓。傳曰。知道。
정조 7년
李在學。以禁衛營言啓曰。內司僕西邊宗廟北墻連接宮墻頹圮處。今已畢築。把守軍兵還入銅龍門直所。將則卽爲解送之意。敢啓。傳曰。知道。
정조 7년
李亨逵。以御營廳言啓曰。本廳分授敦化門水門西邊樞機鐵箭折傷處。紫門監今已修改。把守軍還入直所之意。敢啓。傳曰。知道。
정조 7년
洪忠監司金文淳上疏。回啓判付啓。所謂人情雜費。下輩之沾漑在此。由來元定名邑。豈必一一摘發。而年復年來。奸弊增滋。元定之外。旣有別求。之不足。許多虐害之端。種種爲弊。千百其竇。哀彼小民。將何聊生。況今道伯。旣陳其病苦。朝家又議其蘇革。畢竟廟堂之覆處。不過是按例。申飭而已。事之無實。孰有甚於是。自京司先講益下之政。使下輩有容措之所。然後外邑侵徵之弊。庶得一分矯捄。此啓目勿施爲去乎。卿等更加爛商稟處爲旀。末段事。先減婢貢。次革刷官。朝家之軫恤。非不勤摯。疊徵若前。虛錄依舊。然而任他不卽釐改。是豈所以仰遵我先大王甲午處分之聖意也。此弊不特本道而然。諸道之弊。大體無異。爲先自本司。措辭行會本道及諸道道臣處。凡係釐改之策。不拘繁瑣。各具所見。使之詳細條別陳聞後。更爲指一稟處爲良如敎。
정조 7년
戶曹粘連啓目。因開城府留守徐有防上疏。草笠價綿布添給事稟處亦爲白有臥乎所。本營添價。雖患不足。足可以捄得一半分落本之弊是白遣。軍校支放之割出。非不切悶。而行之多年。便成規例。則亦不可以此遽議添價。上疏內辭意。置之。何如。判付啓。米價應役。無異白徵兺除良。織草之工。倍於織麻。旣知爲弊之至於弩末。不思所以更張之方。是豈遇旱周諮之本意哉。添價如未輕議。減貢抑爲一道。二者之間。未知便否何居。往復前判堂。更良指一稟處爲良如敎。
정조 7년
大司成朴祐源疏曰。伏以。臣本以庸陋之姿。偏蒙陶甄之恩。華貫顯銜。揚歷殆遍。有除輒膺。如固有之。居常愧懼。若隕淵谷。不意國子新命。又出分外。倘怳踧踖。不知攸措。噫。太學。國家所以訓士育才。作興人物之所。而虞廷之敎胄。周官之造士。卽是職也。夫橫經問難。矜式賢關。縫掖之徒。號稱師長。其爲任之重。顧復。何如。苟非經術文學。爲一世表準者。莫宜處之。雖以近日言之。居是任者。亦皆一時之選。固未有如臣之碌碌庸庸而竊據者也。顧臣本末長短。固已聖鑑之所俯燭。而姿性昏劣。學識空疎。雖漫司閑職。猶懼不堪。尙何望據皐比之席。任敎導之責哉。況今菁莪之化方暢。鳶魚之效是期。政宜抄揀才望。委毗專任。俾贊賓興之治。而忽以無似之賤。猥居不當之職。則是非但玷辱首善。取笑多士。其於汚名器而累聖簡。何哉。臣於向來。濫叨是任。未及言私。旋蒙恩遞。今不可以宿趼。晏然冒膺也。明矣。玆敢略入文字。仰瀆崇嚴。伏乞聖慈。俯賜鑑諒。將臣職名。亟許鐫遞。以重官方。以安私分。不勝幸甚。答曰。省疏具悉。卿其勿辭行公
정조 7년
癸卯七月二十九日卯時。上御誠正閣。晝講入侍時。知事李在協。特進官洪秀輔。參贊官李亨逵。侍讀官李太亨。檢討官李錫夏。假注書金孝建。記事官李崑秀尹行任。宗臣雲峯君𤆸。武臣李邦城。以次進伏訖。上讀傳傳受音。太亨讀自徐子以告夷子。止命之矣。上讀新受音訖。太亨曰。若保赤子云者。集註以書之取譬爲言。蓋聖人爲治之道。雖於强梗不化者。不得不用刑以齊之。而究其心。則自有愍其無知之意。視如小兒之無知而入井者也。故民或有犯法者。不宜有忿疾之心。曾子所謂如得其情。則哀矜而勿喜者。尤合體念。伏願於此等處。深留聖意焉。錫夏曰。人生稟受之性。自有本然之善。聖賢敎誨之道。元無終棄之人。彼夷之所謂愛無差等。施由親始之語。實是聖道之賊。而及夫孟子諭之以天理之自然。人情之至切。則乃能自覺其非。卒受敎命。此可見人性之善。易以感悟。而聖賢之敎。終無棄人也。以此推之。至於位居君師。化育臣民者。亦惟在於敎導之得其道矣。伏願深加聖念焉。上曰。所陳。好矣。近來經筵。輒皆以一條仰奏。下番則頃日召對。已有逐條陳達之例。此章文義。亦爲條陳。可也。錫夏曰。上番旣以若保赤子之句。引康誥本文之義。有所仰陳。而惟此四箇字。政爲人君監法之要。蓋小民之無知犯法。譬若赤子之無知入井。則情實哀矜。事或可原。故有若虞舜之聖。必稱其眚災肆赦之德。而降及後世。治道漸下。刑獄多乖。罔念惟恤之義。鮮有若保之仁。寧不惜哉。伏願於若保一句上。深留睿意。使刑政至當。民生懷保焉。今以第二大文觀之。葬禮之出。蓋本於仁人孝子哀痛惻怛之至情。而儀文節目。特其末也。後世以來。俗習不古。侈風漸滋。不究情禮之本。徒尙節文之末。非但於喪葬爲然。至於日用常行。莫不皆然。爲君上者。誠能躬行化囿。則未必不爲淳古之俗。伏願深留聖念焉。上曰。所奏俱好。傳受音大文。亦陳文義。可也。錫夏曰。聖人敎誨之道。蓋亦多術。夷之求見。孟子稱疾。卽所謂不屑之敎。而及夫他日求見。則丁寧敎諭。感悟其心。惟其敎人之道。雖各不同。若其入人之效。同一致也。至於君上敎育群下之道。亦有可推知者。蓋材品之高下有異。習尙之美惡不齊。誠能各因其才。咸囿敎化。則設敎之法。固非一般。而成敎之效。自可如一矣。伏願留神焉。又曰。夷之始求見。孟子辭以疾。他日又求見。則孟子旣詰之。又諭之者。以其有一分慕聖之心也。然其求見之不切。故敎諭之止此。此夷之所以終未聞聖人之道也。從古以來。苟有務積誠意。求聞至道者。則以之進修德業。施措事爲。何往而不可哉。惟此一箇誠字。卽是聖賢之要訣。伏願留心加勉焉。上曰。經筵特進官。各陳文義。可也。在協曰。玉堂以若保赤子。取譬於書經之義。若或在上之人。擴其如傷之意。以充若保之念。則在朝在野。各盡修齊之方。去舊染之汚。而就自新之美。則自可以朝無惡人。俗躋比封矣。於此等處。深留聖意。區區之望也。秀輔曰。玉堂與經筵。皆有所陳。臣無別般意見矣。亨逵曰。臣亦與玉堂經筵所見。別無異同矣。上曰。愛無差等。其言固有病矣。若夫施由親始之說。則似不爲病。如何。太亨曰。愛無差等。旣有病。則施由親施。豈獨不爲病也。而吾道則立愛自親始。而施在於其中矣。今夷之。愛與施。分而言之。所以爲病矣。錫夏曰。單道施由親始。則似若不爲病。而以吾儒之道言之。初不必以施由親始四箇字。單說出來。夷之今以愛無差等一句。對待說去。自當爲疵矣。上曰。以施由親始一句言之。何如。錫夏曰。只以此一句觀之。則似或無病矣。上曰。雖非差等。豈無施由之道乎。蓋施由親始。與墨子兼愛之道。有所相違。今夷之此言。似爲苟合於孟子。故殆同文過遂非之意乎。在協曰。果如聖敎。似是對孟子粧撰之語矣。上曰。使之一本者。何謂也。太亨曰。人生稟於父母。自是一本。故無可與比竝等對。而夷之乃欲以他人比而同之。故自不覺其爲二本矣。上曰。以夷之之道觀之。則其本似不止於二本。雖謂之千百其本。可也。而聖人必以二本爲言。何也。太亨曰。以一本爲對。故曰二本。而大體言之。則自二而四。自四而八。至於千百本矣。上曰。聖人之敎。非必拘於對耦。而謂之二本。且父母非一人。則謂之一本者。似亦有義矣。太亨曰。人之稟於父母而爲一本者。乃天理之當然也。故曰使之一本也。旣本自一本。則一本之說。不必覶縷。而但夷之錯認以二本。故所以明人之一本。天使之然也。上曰。都承旨入侍。賤臣承命出傳。行都承旨尹塾追入進伏。上命注書曰。武臣輪對抄啓文書持入。賤臣承命出來。持文書還入。上命書傳敎曰。晝講入侍。武臣隨參。設施之法意有在。且於入侍座目及抄啓別單。以輪對武臣書入。蓋令輪次登對故爾。近日晝講。武臣以李邦城一人。殆作磨勘之單窠者然。此亦關紀綱之一端。渠輩所爲。不可不別樣懲礪。輪對武臣抄啓中。亞將以上。竝先罷後拿。必有當次不參之人。使之査問。則該曹稱以近例。皆於入直武弁中。臨時推移入侍爲言。殊非抄啓之意。此兵曹不能察飭之致。當該判書推考。其委折査實草記。取考抄啓別單。昨今入侍之武臣姓名。初不載錄於別單中。卽此一事。兵曹事尤極駭然。然則特進官參講。亦將以抄啓外進參乎。講筵事體。所係至重。不可以襲謬之失。有所曲恕。該判堂從當有處分。此委折。一體査實草記。上曰。講官先出。諸臣以次退出。上曰。右副承旨入侍。賤臣出來傳命。右副承旨林錫喆追入進伏。上命退。承史以次退出。
정조 7년
癸卯七月二十九日辰時。上御誠正閣。右副承旨入侍時。右副承旨林錫喆。假注書金孝建。記事官李崑秀尹行任。以次進伏訖。上曰。昨日所求冊子。果爲覓來否。賤臣對曰。姑未覓得矣。上曰。使藝文館覓納。可也。賤臣出來傳命。上命書戶曹判付回啓。上命退。承史以次退出。
정조 7년
行都承旨沈豐之齋宿。行左承旨李亨逵齋宿。行右承旨鄭志儉齋宿。左副承旨李在學齋直。右副承旨林錫喆齋宿。同副承旨趙尙鎭齋直。注書二員未差。假注書徐瀅修齋宿金孝建齋直。事變假注書金良倜仕。
정조 7년
傳于鄭志儉曰。禮房承旨馳詣宗廟景慕宮。奉審摘奸以來。
정조 7년
李亨逵。以兵曹郞廳言啓曰。卽者兵曹郞廳來言。明日動駕時節目。當爲磨鍊以入。而判書李𡊠方在待勘中。不得擧行云。何以爲之。敢稟。傳曰。旣已勘罪。使之斯速擧行。
정조 7년
傳于李亨逵曰。輪對武臣抄啓。其例稀闊。聞本曹所在謄錄中載錄者。只是先朝丙午戊午兩年及當宁戊戌云云。選外人之冒入。誠勢使之然矣。如無抄啓之例。已旣有其例。則選中選外人之臨時推移入侍。不成事面。此後抄啓過數年。則自本曹隨卽加抄。俾無如前紊亂之弊事。定式施行。
정조 7년
沈豐之啓曰。吏曹參判李敬養。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。允。
정조 7년
林錫喆啓曰。藥房都提調徐命善。提調鄭民始。副提調尹塾有稟達事。來詣請對矣。傳曰。入侍。
정조 7년
摠管前望單子入之。入之。都摠管黃仁點。副摠管邊得讓洪益弼李鎭翼落點。
정조 7년
吏曹口傳政事。以嚴璹爲分內醫提調。金德行爲禁府都事。軍資主簿崔慶鎭。引儀金在瀗相換。
정조 7년
兵曹口傳政事。副司直金華鎭趙時俊單付。
정조 7년
以吏曹參議黃昇源牌不進罷職傳旨。傳于沈豐之曰。只推。更爲牌招。
정조 7년
李亨逵啓曰。今日政。新除授承旨。待下批牌招。以爲淸齋之地。何如。傳曰。允。
정조 7년
有政。判書徐浩修未肅拜。參判李敬養進。參議黃昇源進。左副承旨李在學進。以鄭志儉爲承旨。趙恒鎭爲正言。洪文泳爲副應敎。鄭昌順爲吏曹參判。鄭民始爲藝文提學。安策爲奉常判官。安鼎福爲敦寧主簿。趙時俊爲戶曹參判。兼執義李魯春。兼持平李集斗李太亨李錫夏單付。
정조 7년
傳于李在學曰。奠幣瓚爵官不可不備員。以在京無故人擬入。
정조 7년
以司圃提調望筒。傳于李亨逵曰。昨日出代。今日更擬。何其無實之甚也。本職雖爲所重。不得不竝令仍任。而如此。則所謂處分之意。將無可施乎。政官推考。此望筒勿施。
정조 7년
傳于李在學曰。近來政官全不識事體。廟社提調。輒以亞卿擬入。況向來申飭之後乎。宗廟提調李亨逵許遞。以正卿中擬入。
정조 7년
再政。以鄭志儉爲同成均。鄭東協爲尙衣僉正。金履九爲司饔主簿。洪文泳爲西學敎授。姜忱爲校理。金憙爲吏曹參議。李憲默爲左尹。韓光植爲兵曹佐郞。李亨逵爲司圃提調。尹東暹爲宗廟提調。左參贊金華鎭仍任事。承傳。
정조 7년
李在學。以吏批言啓曰。本曹參議。以在京無故人。更爲擬入事。命下矣。前望中在京無故人。只有二人。故以二望擬入之意。敢啓。傳曰。知道。
정조 7년
傳于林錫喆曰。都承旨前望單子入之。
정조 7년
李亨逵啓曰。新除授都承旨沈豐之。所當牌招齋宿。而拘於廳規。不得請牌。何以爲之。敢稟。傳曰。牌招。
정조 7년
傳于李在學曰。新除授守令當日辭朝。
정조 7년
傳于李在學曰。吏房承旨與下直守令入侍。
정조 7년
以洪忠監司狀啓。八月令生松茸。早紅柿子。節序差早。限內不得封進。惶恐待罪事。傳于李在學曰。勿待罪事。回諭。
정조 7년
林錫喆。以景慕宮朔祭獻官意啓曰。謁者假引儀沈選之。自午後關格之症猝重。多般救療。終無差減。漸至危篤。萬無將事之望。莫重祀享。不可不變通。謁者有頉代。卽令該曹急速改差。以爲備員之地。何如。傳曰。允。
정조 7년
李亨逵。以兵曹言啓曰。來八月初二日景慕宮秋享大祭親行時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。以訓局軍八哨爲先後廂。禁營留陣。御營則勿爲留營。禁軍二番。馬兵二哨隨駕。可也。
정조 7년
李亨逵。以兵曹言啓曰。傳曰。晝講入侍。武臣隨參。設施之法意有在。且於入侍座目及抄啓別單。以輪對武臣書入。蓋令輪次登對故爾。近日晝講。武臣以李邦城一人。殆作磨勘之單窠者然。此亦關紀綱之一端。渠輩所爲。不可不別樣懲勵。輪對武臣抄啓人中。亞將以上。竝先罷後拿。必有當次不參之人。使之査問。則該曹稱以近例。皆以入直武弁中。臨時推移入侍爲言。殊非抄啓之意。此兵曹不能察飭之致。當該判書推考。其委折査實草記。取考抄啓別單。昨今入侍之武臣姓名。初不載錄於別單中。卽此一事。兵曹事尤極該然。然則特進官參講。亦將以抄啓外進參乎。講筵事體。所係至重。不可以襲謬之失。有所曲恕。該判堂當有處分。此委折。一體査實草記事。命下矣。晝講輪對武臣之抄啓文蹟。見載於丙午戊午兩年謄錄之中。其後戊戌更爲抄啓。而每當講筵。以抄啓中入成井間。輪次進參矣。若値急遽之時。則未及知委於當次之人。雖是抄啓之外。或以闕內入直武臣。推移入參。已成謬例。至於再昨日晝講時。旣非臨急。而待令該吏。因循謬規。初不關由於堂上。直以未抄啓李邦城。知委進參。今日晝講之命。下於昨夜。而不卽知委於抄啓中。當次始於天明後。諉之時刻將迫。未及推移。以其南所衛將直所稍近之故。又以李邦城。使之入參矣。講筵事體。何等至重。而緣臣之不能預先檢飭。有此抄啓外人連日進參之擧。違越定式。事極驚駭。致勤聖敎。辭旨截嚴。臣昏謬溺職之罪。實無所逃。伏地震越。惶恐待罪之意。敢啓。傳曰。謬例固知非今斯今。而卿於新叨之後。事事若能修擧。豈有吏緣爲奸之弊。卿則越俸一等。
정조 7년
李在學。以兵曹言啓曰。卽者有人來到鐘閣。肆然打鍾。而自捕廳已爲捉去云。其罪狀。令該廳嚴覈得情。守直官常時不能檢束。致有此萬萬驚駭之變怪。爲先汰去。令該府拿問嚴處。守直軍卒。令攸司從重科治。何如。傳曰。卿曹草記中移付捕廳云云。無幾於恇擾。本兵之長。何難究覈而借手於捕廳乎。光化撞鍾。在寶鑑。未有其時。移付捕廳之擧。自卿曹嚴査草記。如自捕廳捧供。枚擧該廳招草記。厥漢出付攸司。照法勘處。守直官員下屬事。依施。
정조 7년
趙尙鎭。以兵曹言啓曰。依傳敎。打鍾罪人捉來査問。則洪忠道靑陽居幼學尹光瑠。年爲二十二歲。而其所供內。渠以士族。居生於尼城地。年來貧窮。契活極艱。贅居於靑陽地妻父故幼學柳遠大家。而粗通醫書。意謂入京看病。或可爲一分糊口之資。且平生未見京都。爲其遊覽。裹糧上來。行到振威地。見一西果極大。其味必好。故欲以此果。以爲進上之計。負來入城。而進獻無路。若至打鍾之境。則似或有上徹之道。故尋往鐘閣。仍爲打鍾云云。而反覆究問。終始游辭。一向漫漶。情狀痛駭。而平問之下。難以得情。依傳敎出付攸司。以爲過齋後嚴覈勘處之地。何如。傳曰。似非常性之人。待朝逐送本土。可也。
정조 7년
李亨逵。以義禁府言啓曰。明日擧駕時。各差備都事當爲備員。本府都事尹美基汰去之代。令該曹口傳差出。以爲分排之地。何如。傳曰。允。
정조 7년
趙尙鎭。以右邊捕盜廳言啓曰。本廳軍官安鳳儀來告內。今日初昏時。有一人儒冠儒服。入鐘閣肆然打鍾。故捉來云。事極驚駭。捉入査問。則洪忠道靑陽縣南上面居尹光瑠爲名人云。而其所納供。全無倫脊。方値齋戒。平問之下。不得嚴覈得情。而自兵曹因傳敎捉去。故卽爲移送之意。敢啓。傳曰。知道。
정조 7년
司憲府粘連照目。吏曹參判李敬養。參議黃昇源等矣。時臺旣非玉堂窠。則無得移擬是白去乙。以時臺首擬騎郞。以致點下。已是大段不察之失兺不喩。及其原望筒改付標之時。不書臺銜。書以軍銜之狀。亦極駭然。更良以此照律罪。從重論。各杖一百。竝收贖。竝只公罪。奉敎判付內。依此律施行爲乎矣。竝只功減一等爲良如敎。
정조 7년
癸卯七月三十日卯時。上御誠正閣。戶房承旨入侍時。右承旨林錫喆。假注書徐瀅修。記事官李祖承李崑秀。以次進伏訖。上曰。動駕在明。而進幣瓚爵官。尙不得備員。此豈成說乎。錫喆曰。不可不及今變通矣。上命在前進幣瓚爵官。往往以曾經吏判人塡差。何等之時。似此擧行乎。知奏。賤臣出問還。奏曰。進幣瓚爵官。吏判例爲實差。參判例爲預差。故吏判不備之時。或以參判陞實。或因特敎。以曾經吏判人改塡云矣。上命左承旨許遞。出榻敎又命書傳敎曰。禮房承旨馳詣宗廟景慕宮。奉審摘奸以來。又命祭報府持入。引儀以有唱才人相換。賤臣承命出傳。諸臣隨次退出。